"Vážený pán minister obrany Slovenskej republiky,
vážený pán minister zdravotníctva Slovenskej republiky,
vážený pán náčelník Generálneho štábu Ozbrojených síl Slovenskej republiky,
vážení velitelia síl,
vojaci a vojačky!

Slovenská republika, jej občania a obyvatelia, boli v prvej i druhej vlne pandémie v ohrození, aké sme už desaťročia nezažili. V ťažkých dňoch boli mnohí odkázaní na pomoc, ktorá sa k nim dostávala vďaka obetavosti zdravotníkov, policajtov, hasičov, vďaka ľuďom vo verejnej službe.
Pomoc sa k nám dostávala aj vďaka ženám i mužom vo vojenských rovnošatách, vďaka vám, ktorí ste aj za cenu ohrozenia vlastného života alebo zdravia i zdravia svojich rodín, zachraňovali životy spoluobčanov. Príslušníci ozbrojených síl boli v najťažších chvíľach zápasu, ktorý ešte nie je dobojovaný, vždy v prvej línii. Všetkým vám za to úprimne ďakujem.

Vážení velitelia, vojaci a vojačky,
ako vaša hlavná veliteľka, som hrdá, ako príkladne ste v uplynulých mesiacoch plnili svoje povinnosti. Mimoriadnym spôsobom ste pomohli krajine v mimoriadnej situácii. Preto si veľmi vážim, že som dnes mohla oceniť váš osobný prínos k poslaniu a misii ozbrojených síl Slovenskej republiky.
Slovenská republika by bez nasadenia ozbrojených síl pandemickú situáciu nemohla zvládnuť. Rozšírili ste kľúčové kapacity štátu, dlhé mesiace ste slúžili ako zdravotníci, telefonisti, vodiči či strážcovia poriadku. Vaše nasadenie muselo byť pre vás veľmi náročné, ale obstáli ste na výbornú. Aj ľudia, ktorí doteraz možno nedokázali doceniť zmysel a význam ozbrojených síl v našej spoločnosti, už stratili akékoľvek pochybnosti.
Naša republika čelí mnohorakým bezpečnostným hrozbám, a preto musíme aj rolu ozbrojených síl vnímať a vyhodnocovať v kontexte neustále sa meniaceho sveta. Vašou úlohou je brániť nezávislosť a územnú celistvosť Slovenskej republiky, ale aj prispievať k integrite inštitúcií nášho štátu. Bez ohľadu na to, s akými výzvami sa v budúcnosti budeme potýkať, či budú mať charakter medzinárodnopolitický, pandemický alebo živelný, všetci vieme, že kľúčovým faktorom pre zvládnutie týchto výziev je dôvera verejnosti voči orgánom štátu a dôvera k tomu, že konajú vo verejnom záujme.

Veľmi ma teší, že práve naše ozbrojené sily si v očiach verejnosti udržiavajú takú vysokú dôveryhodnosť. Dnešnú slávnostnú udalosť preto vnímam ako aj spoločenské ocenenie záslužnej práce príslušníkov ozbrojených síl pre našu vlasť.
Vážení profesionálni vojaci a vojačky, k udeleniu vyznamenania Za statočnosť vám srdečne blahoželám.